钦定古今图书集成/明伦汇编/氏族典/第138卷 > 《廖用贤尚友录》 > 殷文圭
## 钦定古今图书集成/明伦汇编/氏族典/第138卷 > 《廖用贤尚友录》 > 殷文圭

按《十国春秋》，吴殷文圭，池州人，小字桂郎，居九华山
苦学，所用墨池底为之穴。唐末词场请托公行，文圭
与游恭独步场屋。乾宁中，昭宗幸三峰，文圭携东平
王全忠表荐及第，寻为裴枢宣谕判官，至汴州，全忠
复表荐之。既而文圭投启于公卿曰：“於菟猎食，非求
天璧之珍；鶢鶋避风，不望洪钟之乐。”及南归，为多言
者所发，全忠大怒，遣使捕之，不及，由是屡言措大率
负心，每援文圭以为证。时宁国节度使田𫖳雅重儒
士，置田宅迎文圭母，以甥事文圭，文圭感𫖳意，为之
尽力。𫖳死，事太祖父子掌书记，以文章著名，太祖墓
志铭盖其手出也。武义元年，拜翰林学士。有《登龙集》
十卷，《从军槁》二十卷，《笔耕》二十卷，《冥搜集》二十卷。